陳同甫抱膝齋二首  其一
作者：葉適
朝代：宋

paragraphs: 昔人但抱膝，將軍擁和鑾。
徒知許國易，未信藏身難。
功雖愆歲晚，譽已塞世間。
今人但抱膝，流俗忌長歎。
儒書所不傳，群士欲焚刪。
譏訶致囚箠，一飯不得安。
珠玉無先容，松柏有後艱。
內窺深深息，仰視冥冥翰。
勿要兩脾消，且令四體胖。
徘徊重徘徊，夜雪埋前山。